**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.01.2024, ora 08:00 – 26.01.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.01.2024, ora 07:00**

**RÂURI**

**Debitele au fost în general staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Moldova, în bazinul superior al Oltului, bazinul superior şi mijlociu al Bistriței, pe cursurile superioare ale Jiului şi Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, unii afluenți din bazinele inferioare ale Jiului, Oltului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri), existente au fost în diminuare și ușoară restrângere.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând cursurile mijlocii și inferioare ale Someșului şi Mureșului unde vor fi în scădere.

Pe râurile din bazinele Bârzava, Caraş, Nera, Cerna şi bazinele superioare ale Crişurilor, Begăi şi Timişului debitele vor fi în ușoară creștere datorită precipitațiilor lichide prognozate, cedării apei din stratul de zăpadă și propagării.

Formațiunile de gheață (gheață la maluri, pod de gheață, năboi, sloiuri) existente vor fi în restrăngere şi diminuare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 25.01.2024 – 26.01.2024 a fost în creştere, având valoarea de 7600 m3/s**, peste media multianuală a lunii ianuarie (4950 m3/s).

În aval de Porţile de Fier, debitele au fost în creștere pe sectorul Gruia – Bechet și în scădere pe sectorul Corabia – Tulcea.

**Debitul la intrarea în țară (secțiunea Baziaș) va fi în creștere (7700 m3/s).**

În aval de Porţile de Fier, debitele vor fi relativ staționare pe sectorul Gruia – Corabia şi în scădere pe sectorul Tr. Măgurele – Tulcea.

***Se situează în faza I de apărare următoarele sectoare de dig:***

- Ciulineț–Isaccea, Letea, Sf. Gheorghe și Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

- R3, R4 (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 25.01.2024, ora 08:00 –26.01.2024, ora 06:00**

**Administraţia Naţională de Meteorologie** (A.N.M.) a emis în data de 25.01.2024, la ora 10:00, **Atenționarea Meteorologică nr. 8**, conform căreia:

**- MESAJ 1, COD GALBEN:** ,, *În județele Arad, Timiș, Caraș-Severin, Hunedoara, Alba, Sibiu și Brașov, vântul va avea intensificări cu rafale în general de 55...65 km/h. La munte, îndeosebi la altitudini de peste 1700 m, vântul va avea intensificări cu rafale de 90...110 km/h, va ninge viscolit, iar vizibilitatea va fi redusă. Notă: intensificări ale vântului vor fi și în restul teritoriului, cu viteze în general de 40…50 km/h.”*

**- MESAJ 2, COD GALBEN:** ,, *În Moldova, nordul Dobrogei, sudul Transilvaniei și sud-vestul Olteniei, vântul va avea intensificări cu rafale în general de 55...65 km/h. În Carpații Meridionali și de Curbură, îndeosebi la altitudini de peste 1700 m, vântul va avea intensificări cu rafale de 90...110 km/h, ninsoarea va fi viscolită, zăpada spulberată și vizibilitatea redusă.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SIBIU, SUCEAVA, TIMIŞ, VÂLCEA şi VRANCEA (26 prefecturi) – COD GALBEN (MESAJ 1);*

*- ALBA, ARGEŞ, BACĂU, BOTOŞANI, BRAŞOV, BUZĂU, CARAŞ-SEVERIN, COVASNA, DÂMBOVIŢA, DOLJ, GALAŢI, GORJ, HUNEDOARA, IAŞI, MEHEDINŢI, NEAMŢ, PRAHOVA, SIBIU, SUCEAVA, TULCEA, VASLUI, VÂLCEA şi VRANCEA (23 prefecturi) – COD GALBEN (MESAJ 2).*

**ÎN ŢARĂ**

Vremea s-a încălzit, mai accentuat în regiunile sudice, și a devenit mai caldă decât în mod normal la această dată. Temperaturile maxime s-au încadrat între 2 grade la Joseni, Sighetu Marmației, Toplița și Întorsura Buzăului și 13 grade la Drobeta Turnu Severin, Calafat și Râmnicu Vâlcea, abaterea pozitivă față de mediile climatologice multianuale fiind în general între 5 și 8 grade. Cerul a fost mai mult noros în nordul, estul și centrul țării și a prezentat înnorări temporare în restul teritoriului. Au fost precipitații slabe sub formă de ninsoare la munte, mixte în Transilvania, mai ales sub formă de ploaie în Maramureș și local în Moldova și ploi cu totul izolat în Dobrogea, Muntenia, Oltenia și Crișana. Vântul a suflat moderat, temporar cu intensificări la munte, în special la altitudini de peste 1700 m, unde la rafală s-au atins viteze de până la 140 km/h (Munții Călimani), ninsoarea a fost viscolită, zăpada spulberată și vizibilitatea scăzută, dar și în Crișana, Banat, Oltenia, local în Transilvania și Moldova și izolat în Muntenia, zone în care rafalele au fost în general de 45...60 km/h. Aseară la ora 20 era strat de zăpadă la munte și măsura -în platformele stațiilor meteorologice- până la 115 cm în Munții Călimani și 94 cm în Munții Făgăraș, local în Maramureș (până la 16 cm) și izolat în Transilvania (până la 8 cm), Moldova (până la 7 cm), Muntenia (până la 6 cm) și Oltenia (până la 2 cm). La ora 6 se înregistrau valori termice cuprinse între -1 grad la Câmpulung Muscel și 8 grade la Drobeta Turnu Severin.

*Observaţii: de ieri de la ora 6 au fost în vigoare 3 mesaje pentru fenomene meteorologice periculoase imediate, 1 avertizare cod portocaliu emisă de către SRPV Bacău și 2 atenționări cod galben, emise de către SRPV Bacău și SRPV Sibiu.*

**LA BUCUREŞTI**

Vremea s-a încălzit accentuat față de intervalul anterior. Temperatura maximă a fost de 8 grade, abaterea pozitivă față de mediile climatologice multianuale fiind în jurul a 6 grade. Temporar cerul a avut înnorări, iar vântul a suflat slab și moderat. În platformele stațiilor meteorologice, seara la ora 20, stratul de zăpadă măsura 2...3 cm. La ora 6 temperatura aerului avea 1 grad în Băneasa, 2 grade la Filaret și 3 grade la Afumați.

**3. Prognoza meteorologică în intervalul 26.01.2024, ora 08:00 –27.01.2024, ora 08:00**

**ÎN ŢARĂ**

Valorile termice vor fi mai scăzute decât în intervalul precedent în cea mai mare parte a țării. Cerul va avea înnorări și se vor semnala precipitații, ziua doar pe arii restrânse, iar seara și noaptea în extindere în vest, centru și nord și izolat în rest. La munte va ninge, în Maramureș, Transilvania și Moldova vor predomina ninsorile, în Crișana, Muntenia și Dobrogea vor fi precipitații mixte, iar în Banat și Oltenia, mai ales ploi. Cantitățile de apă vor depăși pe alocuri 15 l/mp. Pe suprafețe mici vor fi depuneri de polei și condiții de ceață. Vântul va avea intensificări în Moldova, nordul Dobrogei, sudul Transilvaniei, sud-vestul Olteniei și pe areale mai mici în rest, cu rafale în general de 55...65 km/h, iar în Carpații Meridionali și de Curbură, îndeosebi la altitudini de peste 1700 m, vor fi rafale de 90...110 km/h, astfel încât ninsoarea va fi viscolită, zăpada spulberată și vizibilitatea redusă. Temperaturile maxime vor fi cuprinse între -2 și 10 grade, iar cele minime între -8 și 4 grade.

**LA BUCUREŞTI**

Cerul va fi variabil, cu înnorări și probabilitate pentru precipitații mai ridicată în a doua parte a intervalului. Vântul va sufla moderat la slab. Temperatura maximă se va situa în jurul a 8 grade, iar cea minimă, mai scăzută decât în noaptea anterioară, va fi de -7...-3 grade.

**4. Buletin nivometeorologic pentru perioada 25.01.2024 ora 20 - 26.01.2024 ora 20**

**Masivele Făgăraș, Bucegi:** **RISC ÎNSEMNAT (3)**

La peste 1800 m, în partea superioară a stratului, mai ales pe versanții nordici, se găsesc 15-25 cm de zăpadă cu rezistenţă şi stabilitate redusă, depuși în urma ninsorilor curente, cât și a celor din ultima săptămână. Acest strat este așezat peste stratul mai vechi din profunzime, care este în general înghețat şi stabil. Pe văi și în zonele adăpostite se întâlnesc acumulări în depozite mai însemnate, atât mai vechi cât și mai recente, iar pe creste sunt formate plăci de vânt, în special pe versanții estici. În perioada următoare sunt așteptate ninsori care o să crească stratul instabil de la suprafață local cu 10-15 cm, iar vântul intens va determina formarea de noi plăci de vânt în apropierea crestelor. Stratul mai instabil de la suprafață va putea aluneca peste cel vechi în special la supraîncărcări, favorizând declanșarea unor avalanșe de dimensiuni mici și medii, riscul fiind însemnat (3).

Sub 1800 m, stratul de zăpadă are dimensiuni mai reduse, exceptând anumite văi din zona 1600-1800 m unde vântul a transportat zăpada din altitudine și este ușor umezit la altitudini mai joase. Pe fondul ninsorilor prognozate, stratul va crește și în aceste zone, iar mai ales la supraîncărcări mai mari vor fi condiții pentru alunecarea stratului nou depus pe pantele mai înclinate și cu acumulări mai importante, riscul fiind moderat (2).

**Munţii Rodnei, Călimani-Bistriţei:** **RISC ÎNSEMNAT (3)**

La peste 1800 m, la suprafața stratului de zăpadă se găsește un strat instabil ce măsoară pe alocuri 20-25 cm, iar în urma ninsorilor așteptate acest strat mai poate crește local cu 10-15 cm de zăpadă proaspătă. La altitudine se întâlnesc troiene de dimensiuni importante, iar pe văi și în zonele adăpostite sunt acumulări mai însemnate. Vântul intens va determina formarea de plăci de vânt în apropierea crestelor. În profunzime stratul de zăpadă este stabilizat, având cruste de gheață în interior. Pe pantele suficient de înclinate, vor fi condiții pentru alunecarea stratului instabil din partea superioară și pentru declanșarea unor avalanșe de dimensiuni medii și izolat mari, riscul fiind prezent atât spontan, cât mai ales la supraîncărcări ale stratului. Riscul declanșării avalanșelor va fi însemnat(3).

Stratul va continua să crească și la altitudini mai mici de 1800 m, acolo unde stratul de zăpadă mai prezintă pe alocuri grosimi importante și unde se pot depune peste 10-15 cm de zăpadă proaspătă. Și aici vor fi condiţii pentru declanșarea unor avalanșe de dimensiuni mici și medii, riscul fiind moderat(2).

**Munţii Țarcu-Godeanu:** **RISC ÎNSEMNAT (3)**

La peste 1800 m, stratul de zăpadă este alcătuit în partea superioară dintr-un strat recent depus, cu rezistență și stabilitate redusă, ce depășește pe alocuri 10-20 cm, iar ninsorile din următorul interval pot crește acest strat local cu peste 10-15 cm de zăpadă proaspătă. În profunzime zăpada veche este în general stabilizată și înghețată. În zonele înalte sunt formate plăci de vânt, iar vântul intens din perioada următoare va determina formarea de noi plăci de vânt în apropierea crestelor. Pe pantele suficient de înclinate sau în zonele cu depozite mai mari se pot declanșa avalanșe de dimensiuni mici și medii, prin ruperea și alunecarea stratului de la suprafață sau prin alunecarea plăcilor de vânt peste straturile stabile mai vechi, riscul fiind amplificat la supraîncărcări. Riscul declanșării avalanșelor va fi însemnat (3).

La altitudini mai mici de 1800 m, stratul de zăpadă este mai redus, dar va crește și aici cu 5-15 cm ca urmare a ninsorilor așteptate. În special între 1600 și 1800 m sunt văi cu acumulări mai importante de zăpadă. Se pot declanșa avalanșe de dimensiuni mici și izolat medii prin dislocarea zăpezii mai puțin stabile din partea superioară a stratului, riscul declanșării acestora fiind prezent mai ales la supraîncărcări mari, riscul fiind moderat(2).

**Munţii Parâng-Şureanu:** **RISC MODERAT (2)**

Peste 1800 m, stratul de zăpadă este alcătuit în partea superioară dintr-un strat recent depus, ce depășește pe alocuri 10-15 cm, iar ninsorile care se vor semnala în intervalul următor vor mai depune local peste 5-10 cm de zăpadă proaspătă. În profunzime zăpada veche este în general stabilizată și înghețată. Pe pantele suficient de înclinate sau în zonele cu depozite mai mari se pot declanșa avalanșe de dimensiuni mici și izolat medii, prin ruperea și alunecarea stratului de la suprafață sau prin alunecarea plăcilor de vânt din altitudine peste straturile stabile mai vechi, riscul fiind amplificat la supraîncărcări. Riscul declanșării avalanșelor va fi moderat (2).

La altitudini mai mici de 1800 m, stratul de zăpadă este mai redus, dar în special între 1600 și 1800 m sunt văi unde zăpada prezintă acumulări mai importante și se pot declanșa avalanșe de dimensiuni mici și izolat medii, riscul declanșării acestora fiind prezent mai ales la supraîncărcări mari.

**Masivul Ceahlău:** **RISC REDUS (1)**

Stratul de zăpada este stabilizat în ansamblu, dar în partea superioară sunt zone unde se găsesc până în 10 cm de zăpadă relativ recent acumulată, de la ultimele ninsori. Peste acest strat în intervalul următor se pot depune local 5-10 cm de zăpadă proaspătă. În zonele adăpostite și pe văi sunt unele depozite mai importante. Doar pe văile cu acumulări mai mari de zăpadă, la supraîncărcări mari, se pot declanșa avalanșe mici sau alunecări ale stratului de zăpadă proaspătă la suprafață, riscul fiind redus (1).

**Masivul Vlădeasa:** **RISC MODERAT (2)**

Zăpada este stabilizată în profunzime, iar în partea superioară sunt zone unde sunt 10-15 cm de zăpadă recent acumulată din ultimele ninsori. Ninsorile așteptate vor mai depune local 5-10 cm de zăpadă proaspătă, iar vântul intens va forma noi plăci de vânt în apropierea crestelor. În zonele adăpostite, pe versanții vestici și pe unele văi sunt depozite mai importante de zăpadă. Astfel, în zonele cu acumulări mai mari de zăpadă, la supraîncărcări, se pot declanșa avalanșe mici și izolat medii, riscul fiind moderat (2).

**Evoluția vremii din perioada 24.01.2024 - 25.01.2024:**

Vremea a fost vântoasă și apropiată de normalul termic al perioadei. Cerul a fost mai mult noros și pe arii relativ extinse s-au semnalat ninsori slabe și izolat moderate cantitativ. Stratul de zăpadă a crescut pe alocuri cu până în 10 cm, în rest nu a prezentat modificări semnificative. Vântul a avut intensificări de 50-80 km/h în toate masivele din sector predominant nord-vestic, iar în zonele înalte din Carpații Meridionali și Orientali temporar rafalele au depășit 100-130 km/h, viscolind ninsoarea și spulberând zăpada. Local s-a semnalat ceață, asociată și cu depunere de chiciură.

**În data de 25.01.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 95 cm la Bâlea Lac, 82 cm la Vf. Omu, 60 cm Vf. Țarcu, 27 cm la Parâng, 25 cm la Cuntu, 22 cm la Predeal, 20 cm la Păltiniș, 15 cm la Sinaia, 10 cm la Fundata;

**Carpaţii Orientali:** 115 cm la Vf. Călimani, 51 cm la Bucin, 44 cm la Vf. Iezer, 38 cm la Vf. Lăcăuți, 33 cm la Ceahlău-Toaca, 22 cm la Poiana Stampei, 12 cm la Penteleu;

**Carpaţii Occidentali:** 53 cm la Stâna de Vale, 13 cm la Semenic, 4 cm la Vf.Vlădeasa, 2 cm la Băișoara, 2 cm la Roșia Montană.

**Prognoza vremii în intervalul 25.01.2024 ora 20 - 26.01.2024 ora 20:**

Vremea va fi în continuare vântoasă și apropiată de normalul termic al perioadei. Cerul va fi mai mult noros și pe arii relativ extinse va ninge. Cantitățile de precipitații vor depăși local 10-15 l/mp și pe arii restrânse 20 l/mp, iar stratul de zăpadă va înregistra creșteri mai consistente în Carpații Meridionali și Orientali. Vântul va avea intensificări de 50-80 km/h în toate masivele din sector predominant nord-nord-vestic, viscolind ninsoarea sau spulberând zăpada și temporar de peste 90-110 km/h în zonele înalte din Carpații Meridionali și Orientali. Local se va semnala ceață, asociată și cu depunere de chiciură.

**Temperaturi prognozate în intervalul 25.01.2024 ora 20 - 26.01.2024 ora 20:**

**Peste 1800 m:** temperaturi minime: -14….-9 grade; temperaturi maxime: -13….-6 grade;

**Sub 1800 m:** temperaturi minime: -10…-3 grade; temperaturi maxime: -8….-1 grad.

**Vânt la peste 2000 m:** din sector predominant nord-nord-vestic cu viteze de 90-110 km/h.

**Izoterma de 0 grade:** în coborâre de la 1200 m spre 800-900 m în Carpații Meridionali, iar în masivele din nordul țării în coborâre de la 800 m spre 200-500 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 23.01.2024-24.01.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile**: **CT-7 (mun. Medgidia), PH-1 (mun. Ploieşti), IS-1 MOBIL, IS-2 (mun. Iaşi), CJ-3 (mun. Cluj-Napoca), AR-2 (mun. Arad)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 23.01.2024-25.01.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea temporară a debitelor de apă cu 50% din volumul aferent treptei a III-a de restricţii la sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**